Rhwydfoesau – Cyfleu eich disgwyliadau ar gyfer cyfranogi ar-lein

Mary Jacob, Darlithydd Dysgu ac Addysgu, Uned Gwella Dysgu ac Addysgu Prifysgol Aberystwyth

Ystyr y gair ‘Rhwydfoesau’ yw’r moesau sy’n addas ar gyfer rhyngweithio ar y rhyngrwyd. Yn yr Uned Gwella Dysgu ac Addysgu, mae staff yn aml yn holi am ganllawiau priodol i fyfyrwyr wrth ryngweithio ar-lein.

Does dim un agwedd benodol at rwydfoesau sy’n addas i bawb. Gan fod senarios addysgu gwahanol yn galw am ganllawiau gwahanol, bydd angen i chi benderfynu ar y rheolau mwyaf priodol i’ch myfyrwyr chi. Rydym wedi llunio’r ddogfen hon i’ch helpu i wneud y penderfyniadau hynny wrth addysgu’n gydamserol (e.e. drwy Teams) ac yn anghydamserol (e.e. byrddau trafod) yn defnyddio rhyngweithio llafar a/neu ysgrifenedig.

Os gallwch egluro eich disgwyliadau i’ch myfyrwyr, bydd hynny’n rhoi hyder iddynt ac yn lleddfu unrhyw broblemau posibl. Dyma ein hawgrymiadau allweddol:

* **Awgrym 1: Eglurwch eich disgwyliadau o’r dechrau ac atgyfnerthwch nhw fel bo angen.** Efallai nad yw’r hyn sy’n amlwg i ni mor amlwg i’n myfyrwyr. Mae dweud wrthyn nhw beth rydym ni’n ei ddisgwyl yn helpu myfyrwyr i ymddwyn yn briodol a dysgu’n well.
* **Awgrym 2: Peidiwch â newid y rheolau ar ôl dechrau.** Gallai newid y rheolau ar ôl i’r modiwl ddechrau beri dryswch. Gall rhagweld problemau posibl ymlaen llaw ein helpu i’w hosgoi.
* **Awgrym 3: Byddwch yn deg ac yn gynhwysol.** Efallai nad yw’r rhagdybiaethau a wnawn yn delio â’r holl heriau mae ein myfyrwyr yn eu hwynebu. Mae ystyried eu cefndiroedd ac anghenion amrywiol yn ein helpu i gynnwys pawb.
* **Awgrym 4:** **Modelwch ymddygiad ar-lein da**. Gallwn ni fod yn fodel rôl pwerus drwy ymarfer yr un pethau ag ydym ni am i’n myfyrwyr eu gwneud.

# Egwyddorion rhwydfoesau cyffredin

Mae rhai egwyddorion yn gyffredin ar draws pob senario, fel trin eich gilydd â pharch. Mae [**Nettiquette: good online behaviour at UCL**](https://www.ucl.ac.uk/teaching-learning/education-planning-2020-21/online-teaching-guidance-tips-and-platforms/netiquette-good-online) yn trafod y pwnc hwn yn drylwyr, gan gynnig arweiniad i staff a myfyrwyr gydag enghreifftiau y gallwch chi eu haddasu. Mae gan [**14 Great Tips for Student Nettiquett**](https://onlinestudyaustralia.com/netiquette-rules-guidelines-students/)**e** gan Online Study Australia fideo 10 munud defnyddiol wedi’i anelu at fyfyrwyr.

Rwyf i wedi drafftio’r geiriad isod ar sail themâu cyffredin yn y llenyddiaeth ar rwydfoesau. Mae croeso i chi ei ddefnyddio fel man cychwyn a’i addasu wrth ysgrifennu canllawiau i’ch myfyrwyr chi:

1. **Trin pobl eraill â pharch**. Rydym ni am i’n sesiynau ar-lein fod yn lle diogel a pharchus i bawb. Ystyriwch eich tôn a’ch geiriau wrth wneud cyfraniadau ar-lein.
2. **Cyfathrebu’n glir**. Mae’n hawdd camddeall cyfathrebu ar-lein. Gwnewch yn siŵr eich bod wedi deall pobl eraill yn iawn cyn i chi ymateb, a bod eich geiriau chi’n ddigon clir fel na fydd pobl eraill yn eu camddeall.
3. **Cydnabod cyfraniadau pobl eraill**. Rydym ni’n gobeithio meithrin cymuned ddysgu lle rydym ni’n dilysu ein cyfraniadau ein gilydd ac yn eu datblygu’n adeiladol. Wrth ryngweithio ar-lein, gallwch gyfrannu drwy ddiolch yn benodol i eraill, mynegi eich cytundeb ac ati.
4. **Gofyn caniatâd**. Os ydych chi’n dymuno defnyddio neu ddyfynnu rhywbeth mae rhywun arall wedi’i ddweud, gofynnwch am ganiatâd yn gyntaf gan gydnabod y ffynhonnell fel y byddech yn ei wneud gyda llyfrau ac erthyglau.

# Penderfyniadau ar rwydfoesau mewn senarios penodol

Bydd rhai elfennau o rwydfoesau yn amrywio, gan ddibynnu ar eich senario addysgu. Pa broblemau posibl y gallech chi a’ch myfyrwyr eu hwynebu? Bydd gwneud y penderfyniadau hyn ymlaen llaw yn helpu i osgoi problemau yn y dyfodol.

| **Penderfyniad** | **Rhesymau dros ddewis NA** | **Rhesymau dros ddewis IE** |
| --- | --- | --- |
| Rhaid i fyfyrwyr godi llaw cyn siarad | **Na** – Mewn grwpiau llai, gall peidio â gofyn iddyn nhw godi llaw helpu i greu awyrgylch anffurfiol, agored. | **Ie –** Mae’n cadw’r sgwrs yn drefnus, yn enwedig mewn grwpiau mwy o faint. Mae’n helpu i osgoi sefyllfaoedd lle mae un neu ddau fyfyriwr yn tra-arglwyddiaethu’r sgwrs. |
| **Rhaid** i fyfyrwyr ddefnyddio gwe gamerâu  | **Na -** Efallai fod gan fyfyrwyr resymau dilys dros beidio â defnyddio gwe gamera. Er enghraifft, gallen nhw deimlo’n fwy cyfforddus yn cyfrannu heb we gamera os ydyn nhw ar y sbectrwm awtistig, yn profi gorbryder, neu ag anableddau eraill. Efallai nad ydyn nhw am ddangos eu hamgylchedd ddysgu. Gall diffodd eu gwe gamera helpu myfyrwyr sydd â chyswllt gwe cyfyngedig. | **Ie –** Fel athro, gallwch ddarllen iaith eu corff yn haws. Gallwch weld faint o ddiddordeb maen nhw’n ei ddangos. Gall helpu myfyrwyr i gysylltu â’u cymheiriaid yn haws.  |
| **Annog** myfyrwyr **yn benodol (ond nid eu gorfodi)** i ddefnyddio eu gwe gamerâu | **Amherthnasol** – Does dim rheswm da i beidio â’u hannog, os nad yw’n orfodol.  | **Ie** – Mae mwy o fyfyrwyr yn debygol o ddefnyddio eu gwe gamera os ydych chi’n annog hynny’n benodol. Mae peidio â gwneud hyn yn orfodol yn rhoi grym iddyn nhw ac yn gadael iddyn nhw ddewis heb orfod egluro eu rhesymau.  |
| Annog myfyrwyr i ddefnyddio’r teclyn sgwrsio yn ystod sesiynau byw  | **Na** - Gan ddibynnu ar faint a dynameg y grŵp, gall hyn arwain at sgwrs ymylol gyfochrog sy’n tynnu sylw myfyrwyr oddi ar y brif drafodaeth. Os ydyn nhw’n rhy brysur yn y sgwrs, gallen nhw golli pwyntiau allweddol a gaiff eu trafod ar lafar. | **Ie** – Mae’n helpu myfyrwyr mwy tawel i gyfrannu mwy. Mae’n gadael i fyfyrwyr ail iaith a dyslecsig baratoi eu cyfraniadau heb bwysau amser. Gall helpu myfyrwyr sydd â chyswllt gwe cyfyngedig.**Strategaethau defnyddiol:** Eglurwch sut rydych chi’n disgwyl iddyn nhw ddefnyddio’r teclyn sgwrsio. Cydnabyddwch y sylwadau yn y sgwrs ar lafar yn y brif drafodaeth. Mae hyn yn dilysu eu cyfraniadau, yn meithrin hyder, ac yn cyfuno’r sgwrs gyda’r drafodaeth lafar.  |
| Recordio’r sesiwn fyw | **Na** – Gall recordio sesiwn drafod greu pryder a llesteirio cyfranogiad myfyrwyr. Gan ddibynnu ar y cynnwys, gallai fod yn amhriodol recordio cyfraniadau llafar myfyrwyr. Efallai y bydd rhai myfyrwyr yn dibynnu ar wylio’r recordiad yn hytrach na dod i’r sesiwn ac felly ymgysylltu’n llai. | **Ni argymhellir hyn –** Nid ydym yn argymell recordio sesiynau trafod. Gweler **Canllawiau ar recordio seminarau a gweithgareddau Teams** a **Diogelu a Chyflwyno Gwasanaeth o Bell** ar dudalen [**Cefnogi eich Addysgu**](https://www.aber.ac.uk/cy/is/it-services/elearning/cysondeb/) yr Uned Gwella Dysgu ac Addysgu.  |
| Rhaid defnyddio iaith academaidd ffurfiol mewn cyfraniadau ysgrifenedig  | **Na** – Os ydych chi’n caniatáu pethau fel iaith anffurfiol, defnyddio emojis, a goddefgarwch uchel i typos a mân wallau iaith, gall greu amgylchedd anffurfiol cadarnhaol a helpu i feithrin cydlyniad y grŵp ac ymdeimlad o berthyn. | **Ie –** Mae’n gyfle i chi ddarparu adborth ffurfiannol ar waith sydd heb ei asesu i helpu myfyrwyr i wella perfformiad yn yr asesiad crynodol. Gall helpu myfyrwyr i ddatblygu arferion da mewn ysgrifennu academaidd.**Wrth benderfynu, ystyriwch:** Pa un sydd bwysicaf i’ch gweithgaredd penodol - iaith ffurfiol gywir neu gael myfyrwyr sy’n ymgysylltu â’r syniadau a’r cynnwys? |